Perussuomalainen kansanedustaja Sami Savio toivoo Suomen ottavan mallia Ranskan presidentin Emmanuel Macronin hallituksen esittelemistä maahanmuuttopolitiikan kiristyksistä.

Savion mukaan Suomen maahanmuuttopolitiikka ”jää yhä enemmän ja enemmän jälkeen yleiseurooppalaisesta kehityksestä”. Hän huomauttaa, että maahanmuutto- ja turvapaikkalainsäädäntöään ovat viime aikoina tiukentaneet muutkin kuin Itä-Euroopan maat.

– Useat hallitukset Keski- ja Pohjois-Euroopassa ovat heränneet vaadittaviin kiristyksiin. Nyt Ranska tiukentaa tuntuvasti maahanmuuttolainsäädäntöään. Tämä nostaa luonnollisesti esiin seuraavan kysymyksen: Milloin on Suomen vuoro toimia vastaavasti? Savio kysyy Puheenvuoron blogissaan.

Ranskan hallitus kertoi keskiviikkona lakiesityksestään, joka muun muassa kaksinkertaistaa paperittomina maahan tulleiden säilöönottoajan 45 päivästä 90 päivään sekä lyhentää määräaikaa turvapaikan hakemiseen. Nykyinen 120 päivän ikkuna supistuu 90 päivään. Samalla laittomasta rajan ylityksestä on tulossa rangaistava teko, josta voi seurata vuosi vankeutta. Turvapaikkahakemusten käsittelyaikoja on myös tarkoitus lyhentää tuntuvasti kuuteen kuukauteen, France 24 -kanava kertoo.

– Ranskassa esitetyt keinot ovat oikeansuuntaisia vastauksia hallitsemattomasta maahanmuutosta aiheutuvien ongelmien ennaltaehkäisyyn. Perussuomalaisten johdolla laadittu 80-kohtainen turvapaikkapoliittinen toimenpideohjelma tarjoaisi Sipilän hallitukselle erinomaiset työkalut tarpeellisten uudistusten tekemiseen myös Suomessa, Savio uskoo.

– Valitettavasti Sipilän hallitukselta ei ole odotettavissa konkreettisia tiukennuksia jatkossakaan. Se kävi turhankin selväksi viimeistään Sipilän ja Orpon 12.6.2017 pitämässä yhteisessä tiedotustilaisuudessa. Kansakunnan toivo paremmasta maahanmuuttopolitiikasta lepääkin seuraavien hallitusten hartioilla, elleivät Sipilä ja Orpo lopulta rohkaistu suurella kansansuosiolla virkaansa valitun Macronin ja hänen hallituksensa osoittamasta esimerkistä, hän jatkaa.

Ihmisoikeusjärjestöt ovat kritisoineet Macronin hallituksen uudistuksia. Niiden mukaan esimerkiksi käsittelyaikojen lyhentäminen heikentää turvapaikanhakijoiden oikeusturvan toteutumista. Järjestöjen mukaan uuden lait rikkovat Ranskan turvapaikkapolitiikan perinteitä.

– Me olemme normalisoimassa ihmisten vangitsemisen, kritisoi myös Macronin puoluetoveri Florence Granjus France24:n mukaan.

Sen sijaan kansan enemmistö saattaa tukea lakiesityksiä. Tuoreen kyselyn mukaan 63 prosenttia ranskalaisista katsoo, että maassa on liikaa maahanmuuttajia.

Sisäministeri Gerard Collomb perusteli uusia lakeja muun muassa sillä, että lyhennetty käsittelyaika on sekä Ranskan että turvapaikanhakijoiden etu.

– Niiden, joille turvapaikka myönnetään, on parempi alkaa integroitua ranskalaiseen yhteiskuntaan niin aikaisin kuin mahdollista. Sen sijaan ne, jotka käännytetään, eivät kuudessa kuukaudessa menetä perhesiteitään eivätkä kosketustaan omaan maahansa, Collomb sanoo.

LUE LISÄÄ:

Jussi Halla-aho kehuu Emmanuel Macronin pakolaisehdotusta: ”Ensimmäisenä askeleena erinomainen ratkaisu”

Macron: ”Välimerellä otetaan hulluja riskejä” – Ranska perustaa käsittelykeskuksia Libyaan